دریاب
ساحر رحمان
پہ بلوچی شائری ءِ کچ ءُ کساس ءَ دریاب لبز چہ دریا زورگ بوتگ ءُ سرجمیں چِل ءُ ھپت(47) دریاب اَنت، گھوس بھار ءَ وتی وانگی” دریاب” ءِ تہ ءَ گوں دریا ءَ ھمگرنچیں بھر ءُ کچانی نام وتی زانشت ءِ ھساب ءَ اڑ داتگ اَنت، ءُ آئی ءِِ گشگ اِنت کہ ارچ نام ءِ پہ دریاب ءَ زورگ بوتگ اَنت اے دراھیں بلوچی زبان ئیگ اَنت چہ بلوچی ءَ در نہ اِنت، نوک باہند آں پہ وانگ ءُ آہانی زانگ ءَ مشکل ءِ دچار نہ کپیت،
گھوس بھار ءِ پَٹ ءُ پول ءِ متابک ءَ بلوچی ءِ بُن دریاب
“لےلڑے لیلاڑے لڑے لاڑے” اِنت ءُ آئی ءَ ناؤگی دریاب ءِ نام ءِ داتگ، ناؤ دریا ءِ ھَما جہلانکتریں جاہ ءَ گش اِنت کہ آئی ءَ کچ ءُ کساس نیست، بلوچی ءِ بن دریاب چہ آ دگہ دریاب آں جہلانک تِر اِنت ءُ آ دگہ دریابانی مات اِنت پمیشکہ ناؤگی دریاب نام دَیگ ءَ ھِچ وَڑیں زوراکی ءِ نہ بوتگ،
“لےلڑے لیلاڑے لڑے لاڑے” ءَ چہ دگہ “46” دریاب در اَتکگ ءُ گھوس بھار ءَ وتی وانگی ءِ تہ ءَ شری وڑی ءَ گوں نام ءَ گیشینتگ اَنت،
بلوچی نوک باہندیں بازیں شائر چہ دریاب آں آشنا نہ اِنت ءُ آ گوں دریاب ءِ لَبز ءَ دچار نہ کپتگ اَنت، ہرکس ءَ کہ شائری ءِ پِڑ ءَ وتی گام ایر گِپتگ گڑا آہانی سپر داں امدا ھَمدا اتکگ ءُ اوشت ءِ آماچ بوتگ کہ شائری ءِ تہ ءَ دریاب چی ءِ؟ ءُ شئیر ءِ تہ ءَ آئی ءِ لوٹ چی اِنت؟.
اے لہتیں انچیں جست اَنت کہ مردم لاچار کَننت کہ اے بابت ءَ بہ جیڑنت بلے بژن کہ دریاب ءِ سرا مئے نبشتہ کاراں ھِچ وَڈ ءَ کار نہ کُتگ پہ ھسابی دریاب ءِ سرا نِبشتگیں وانگی یَک ءُ دو اَنت کہ آہانی تہ ءَ دریاب شری وَڑی ءَ گیشینگ نہ بوتگ ءُ نوک باہند چہ آہاں وتی گاماں دیم ءَ برت نہ کننت، آ وتی متابک ءَ گوں رد، پیشرد، روانی ءُ دل ءِ گک ءُ پاہار آں ریچنت بلے آہانی دل ءَ اے گَپ مدام سوکلو دَنت کہ آئی ءِ نبشتگیں باریں دریاب ءِ کچ ءُ کساس ءَ کئیت اِناں؟،
دریاب ءِ سرا گھوس بھار ءِ اڑ داتگیں وانگی ءَ دیر گوستگ کہ پہ نھادی ءَ دست نہ کپیت، ءُ آئی ءَ پد اے نیمگ ءَ ھیال گور کنگ نہ بوتگ کہ مرچی بلوچی دریاب گار ءُ بیگواہی ءِ نیمگ ءَ جنزان اَنت،
دگہ یَک وانگی ءِ سبا دشتیاری ءَ “گلکار ءُ چکنار” ءِ نام ءَ اڑ داتگ، آ وانگی ءِ تہ ءَ شائری ءِ تہر شریں وڑی ءَ گیش ءُ گیوار کَنگ بوتگ اَنت، آئی ءِ وانگ ءَ پد ترا ھَمے سَما کَپیت کہ کجام تہر کدی وجود ءَ اتکگ ءُ اول سرا کئے ءَ اے تہر ءِ سرا نِبشتہ کُتگ، بلے سبا ءِ کتاب ءَ دریاب ءِ بابت ءَ ھِچ وڑیں گَپ جَنگ نہ بوتگ کہ شائری ءِ تہ ءَ دریاب نامیں لَبز ءِ اَست کہ پَنچ آب آں گوں جوڑینگ بوتگ،
بلوچی شائری ءَ باز دیمروئی کُتگ ءُ جوانیں شائر دیم ءَ اتکگ ءُ پیداک اِنت بلے چشیں لَبزانکی مَردم ءِ دست نہ کپیت کہ آ اے نیمگ ءَ ھیال گور بِکنت ءُ دریاب ءَ شریں وڈی ءَ گشینت بکنت..
لَبزانک ءِ تہ ءَ اے پِڈ ءَ کار نبوھگ ءِ سبب چی اِنت؟،
(چہ زانتکار، ءُ لبزانک دوستیں سنگت آں دست بندی اِنت کہ آ اے نیمگ ءَ ھیال گور بِکناں ءُ دریاب آں گار بوھگ ءَ مئیل اَنت، تاں آؤکیں باندات اے چیز ءِ مشکل ءَ دچار مہ کپیت)